KIRJALLINEN KYSYMYS E-0563/02

esittäjä(t): Concepció Ferrer (PPE-DE) komissiolle

(28. helmikuuta 2002)

Aihe: Kiinan liittyminen Maailman kauppajärjestöön ja yhteisön tekstiiliteollisuudelle aiheutuvien seurausten selvittäminen

Kiinan liittyminen Maailman kauppajärjestöön merkitsee edistystä maailmantaloudelle. Kiinan hallitus käynnisti äskettäin markkinointikampanjan Kaakkois-Aasiassa hyödyntääkseen maksimaalisesti Maailman kauppajärjestöön liittymistään. Itse asiassa Kiina ja Intia yrittivät vain kaksi viikkoa sitten lähentää suhteitaan ja tunnustella yhteistyömahdollisuuksia vapaakauppasopimuksen pohjalta. Myös Hong Kongin kanssa on aloitettu samaan päämäärään tähtäävät keskustelut.

Onko komissio selvittänyt tai aikooko se selvittää, mitä seurauksia yhteisön yrityksille etenkin tekstiilialalla on Kiinan liittymisestä Maailman kauppajärjestöön?

Pascal Lamyn komission puolesta antama vastaus

(12. huhtikuuta 2002)

On erittäin vaikeaa määrittää Kiinan Maailman kauppajärjestöön (WTO) liittymisen kokonaisvaikutuksia yhteisöön, kun otetaan huomioon Kiinan tekemien sitoumusten laajuus liittymisen yhteydessä ja liittymisestä johtuvat järjestelmää koskevat muutokset kyseisessä maassa.

Kiinan sitoumukset merkitsevät huomattavaa markkinoiden avaamiseen tähtäävää toimenpidekokonaisuutta, joka kattaa sekä erityiset kaupan esteet että järjestelmään liittyvät kysymykset tariffien vähentämisestä kiintiöiden asteittaiseen lakkauttamiseen, palvelusektorin avautumiseen tai ulkomaisia sijoituksia koskevien rajoitusten poistamiseen. On erityisesti mainittava, että Kiinan kauppalainsäädäntö tulee olemaan huomattavasti liberaalimpi kuin useimpien vanhojen vastaavalla kehitystasolla olevien WTO:n jäsenten.

Kiinan liittyminen tarjoaa näin ollen lisämahdollisuuksia yhteisön yrityksille sekä viennin ja sijoitusten osalta, ja Kiinan sitoumuksia liittyvään kokonaisuuteen on sisällytetty suuressa määrin yhteisön teollisuudelle tärkeitä tuotteita. Yleisissä tutkimuksissa on osoitettu, että kokonaisvaikutukset ovat yhteisölle myönteiset [esimerkki: Ianchovichina, Elena, and Will Martin, Trade Liberalization in China's Accession to the World Trade Organization, Washington: World Bank, June 2001].

Komissio seuraa tarkkaan yhteistyössä kaikkien asianomaisten eurooppalaisten toimijoiden kanssa, miten Kiina toteuttaa käytännössä WTO:lle antamansa sitoumukset. Toteuttamista koskevia kysymyksiä otetaan esille sekä kahdenvälisissä yhteyksissä Kiinan viranomaisten kanssa että siirtymäkauden valvontamekanismin yhteydessä, jonka WTO on nimenomaisesti perustanut seuraamaan Kiinan kymmenen ensimmäistä WTO-jäsenyysvuotta.

Yksi komission tavoitteista WTO:n jäsenyysneuvottelujen yhteydessä oli edistää Kiinan yhdentymistä maailmanlaajuiseen talouteen ja alueeseen Kiinan vakauden ja kehityksen edistämiseksi. Komissio seuraa siksi tarkoin Aasiassa käytävää keskustelua vapaakauppa-aluetta koskevista aloitteista, johon parlamentin jäsen viittaa, ja WTO:n asettamien kriteerien noudattamista niissä.

Toisaalta Kiinan liittyminen ei merkitse yhteisölle merkittäviä uusia sitoumuksia, paitsi Kiinaa koskevien määrällisten rajoitusten lakkauttamista vähitellen vuoteen 2005 mennessä (mikä tapahtuu samanaikaisesti kuin Kiinan omien kiintiöiden lakkauttaminen). Tämä koskee kolmea teollisuustuotetta, joihin yhteisö soveltaa yhä kiintiöitä: jalkineita, keraamisia astioita ja posliiniastioita, ja yhteisön jäljellä olevia tekstiilikiintiöitä, jotka on lakkautettava, koska Kiinaan sovelletaan tekstiili- ja vaatetustuotesopimuksen (ATC) normaalisääntöjä, mikä merkitsee, että kiintiöt poistetaan vuoden 2004 loppuun mennessä. Heti liittymisen jälkeen yhteisö on antanut Kiinalle luvan siirtyä ATC-sopimuksen sisällyttämisvaiheisiin 2 ja 3, ja täten vapauttanut joitakin rajoituksia sekä myöntänyt vastaavat kasvuprosentit jäljelle jääville kiintiöille. Vuodesta 2002 alkaen rajoitukset koskevat yhteensä 39 tekstiili- ja vaatetustuotetta.

Vuoden 2004 loppuun asti Kiinan liittymisen vaikutus yhteisöön suuntautuvaan vientiin on vähäinen, sillä kiintiöiden kasvuprosentit ovat alhaiset ja nousevat ainoastaan vähän tämän jakson aikana. Vuoden 2005 jälkeen ja Kiinan aiemman suorituskyvyn perusteella, jolle on ominaista kiintiöiden korkea hyväksikäyttö, on mahdollista, että kiinalaiset toimijat voivat saada huomattavaa kaupallista etua vientimahdollisuuksien kasvaessa yhteisön markkinoille joko suoraan tai korvaamalla muiden maiden vientiä. Jälkimmäisessä tapauksessa yhteisön markkinoihin kohdistuva vaikutus ei tietenkään tunnu niin suurelta.

Komissio käynnistää piakkoin tutkimuksen yhteisön tekstiili- ja vaatetusalan ja kaupan vapauttamisen poliittisista vaikutuksista vuonna 2005. Tässä tutkimuksessa selvitetään Kiinaa koskevien tekstiili- ja vaatetustuotteiden kiintiöiden lakkauttamisen vaikutuksia.